OBH 6/1995.
Az állampolgári jogok országgyűlési biztosának jelentése
Ügyintéző:  dr. Kovács Zsolt

Panaszos, gyermeke tetőtérbeépítéssel megvalósult lakásépítéséhez utólag igényelt helyi támogatás elutasításával kapcsolatos panaszát megvizsgáltam, és az alábbiakról tájékoztattam.

A lakáscélú támogatásokról szóló 106/1988(XII.26) MT rendelet és a végrehajtására kiadott 77/1988(XII.27) PM-ÉVM rendelet kérelmüknek az önkormányzathoz történt benyújtásának időpontjában hatályos szövege szerint 3. § (2) Az építtetőt a fennálló kölcsöntartozás esetén a kedvezmény a kölcsön szerződés megkötését követően született, vagy örökbefogadott gyermeke után – a megelőlegezés kivételével – a szerződéskötés időpontjában hatályban volt feltételekkel utólagosan is megilleti. Ilyen esetben a kedvezmény összegével a fennálló kölcsöntartozást kell csökkenteni. 3. § (4) E rendelet szempontjából fiatal a házaspár, ha a kölcsön szerződés megkötése időpontjában a házastársak egyike sem töltötte be a 35. életévét.

A panaszban foglalt elutasítást a rendelet idézett szövege indokolja, ugyanis a kedvezményt a szerződéskötés idején fennálló állapot határozza meg. Ettől csak a "nem megelőlegezett" gyermek(ek) megszületése esetében, és csak annyiban lehet eltérni, hogy a fiatal házaspár által együttesen felvett kölcsönből a gyermekek megszületésekor fennálló, pénzintézettől felvett kölcsöntartozás csökkentésére lehet fordítani.

Panaszos beadványában jelezte, hogy a kölcsönt a várható kamatemelések miatt idő előtt visszafizették. Ez a körülmény teljesen kizárja, hogy utólag ezt az összeget visszautalják a befizető javára.

A becsatolt iratok vizsgálata alapján megállapítottam, hogy az ügyben alkotmányos jogsérelem nem történt, ezért az eljárást megszüntettem. 

Budapest, 1996. április 11.

Gönczöl Katalin